Cesta I. triedy 16 (Slovensko)

Cesta I. triedy 16 ("I/16") je cesta I. triedy vedúca v trase Zvolen – Lučenec – Rožňava – Košice. Cesta vznikla rozdelením (dnes už zaniknutej) cesty I/50 na tri samostatné cesty.
Priebeh.
Banskobystrický kraj.
Okres Zvolen.
I/16 začína vo Zvolene križovatkou s cestou I/66, III/2453 a III/2442. Za Zvolenom sa križuje s III/2452 a III/2443 a vo Zvolenskej Slatine s II/591 a III/2444.
Okres Detva.
Ďalej prechádza cestná komunikácia do detvianskeho okresu. Najskôr sa vo Vígľaši križuje s III/2690, potom mimo obce s II/591, III/2693, III/2692 a v Detve s III/2455 a III/2694. Následne prechádza cez Kriváň (križovatka s II/526), križuje sa s III/2695 a prechádza do okresu Lučenec.
Okres Lučenec.
V okrese Lučenec sa najskôr križuje s III/2630 a III/2631, potom v obci Mýtna s III/2632, za ňou s III/2637, v Lovinobani s III/2638 a III/2646. Ďalšie križovatky na trase sú s III/2639, III/2640, III/2641, II/595, III/2644, III/2666, v Lučenci s I/75 a I/71 a I/16 pokračuje ďalej križovatkami s III/2642 a III/2669 do okresu Rimavská Sobota.
Okres Rimavská Sobota.
V rimavskosobotskom okrese sa I/16 križuje v obci Ožďany s III/2740, v Rimavskej Sobote s II/531, III/2744, III/2782, III/2751 a s III/2752. Ďalej sa na trase I/16 nachádzajú križovatky s III/2753 a III/2798 v Bátke, mimo obcí s III/2759 a III/2760, s III/2761 vo Fige a za Figou s III/2805.
Okres Revúca.
V okrese Revúca sa nachádza križovatka s II/532 a III/2821, s I/67 v Tornali a za mestom s III/2822.
Košický kraj.
Okres Rožňava.
V košickom kraji najskôr I/16 prechádza cez okres Rožňava. Vedie cez Bohúňovo s križovatkou s III/3001, potom križovatkami s III/3003, II/587 pri Plešivci . Nasledujú križovatky mimo obcí s III/3025, III/3009, III/3021, III/3000, III/3012, pri Rožňave s II/526, I/67, za Rožňavou s III/3014 a v Krásnohorskom Podhradí s II/549. Ďalej nasledujú križovania mimo obce s III/3012, III/3015, III/3017, III/3018, III/3024 a III/3020.
Okres Košice-okolie.
V okrese Košice-okolie sa najskôr križuje s III/3297, III/3298, III/3329, III/3306, III/3329, v Moldave nad Bodvou sa križuje s II/550. Nasleduje križovatka s III/3366, obec Čečejovce s križovatkami s III/3311 a III/3313, križovatka s III/3314 cesta I/16 vchádza do Košíc. 
Stavebné úseky.
Budča - Zvolen.
Tento úsek cesty merajúci približne 6 km bol postavený v rokoch 1982 - 1986 v rámci prestavby vtedajšej cesty I/50 medzi Šášovským Podhradím a Zvolenom. Úsek v kategórii R 22,5 projektoval Dopravoprojekt Bratislava a vybudoval Doprastav, n.p. V rokoch 2001 - 2004 bola na ceste pri Budči vybudovaná v súvislosti s výstavbou úseku Rýchlostnej cesty R1 nová, neúplná križovatka Budča, v ktorej sa cesta v smere od Zvolena pripája na R1. V tomto období bol tiež označený celý úsek až po Šášovské Podhradie značkou cesta pre motorové vozidlá, úsek medzi Šášovským Podhradím a Budčou bol pričlenený k R1; úsek medzi Budčou a Zvolenom zostal označený ako I/50 a odvtedy slúži ako privádzač od mesta Zvolen na R1.
Zvolen, južný obchvat.
v 90. rokoch bol vybudovaný južný obchvat Zvolena, ktorý odklonil tranzitnú dopravu z centra mesta. Stavba začína na križovatke ciest I/16 a I/66 a pokračuje prielukou medzi Zvolenom a jeho časťami Neresnica a Môťová. Úsek projektoval Dopravoprojekt a vybudoval Doprastav. Sprevádzkovaný bol v roku 1996. Dominantou úseku je Estakáda Pustý hrad dlhá 726 m s maximálnym rozpätím 47 m. Úsek bol pôvodne plánovaný ako 1/2 profil rýchlostnej cesty, budovaný je v kategórii C 11,5/70.
Mimoúrovňová križovatka Neresnica.
V rokoch 2012 - 2014 prebehla prestavba niekdajšieho úrovňového kríženia ciest I/50 a I/66 na mimoúrovňové. Zrealizovala sa rekonštrukcia cesty I/16 ako smerovo rozdelená cesta kategórie R 22,5/80 v dĺžke 440 m, ďalej pokračovala úprava krytu vozovky bez zmeny šírkových parametrov v dĺžke 267 m a na pokračujúcom úseku rekonštrukcia cesty v dĺžke 1,7 km. Na ceste I/66 sa zrealizovala úplná rekonštrukcia cesty v dĺžke 678 m. Vybudovali sa celkom 3 mosty, z toho jeden na ceste I/16, ďalší na ceste I/66 ponad I/16 a jeden aj na železničnej trati Zvolen - Krupina - Šahy. Most cesty I/66 ponad cestu 1/16 je dvoj-poľový, monolitický predpätý rám s rozpätím polí 2x17,4 m a ponad potok Neresnica je na ceste I/16 dvojitý most dĺžky 26,4 m, ako železobetónový monolitický rám založený na veľkopriemerových pilotách. Na železničnej trati Zvolen - Šahy sa ponad cestou I/16 vybudoval nový oceľový most o dvoch poliach s rozpätím polí 2 x 16,9 m. V rámci stavby sa zrealizovali prekládky inžinierskych sietí (vodovod, parovod, kanalizácia, telekomunikačné metalické a optické káble, vedenia vysokého a nízkeho napätia) vrátane ich križovaní cez vodný tok, úprava koryta potoka Neresnica a nevyhnutné demolácie budov a čerpacej stanice pohonných hmôt.
Stavbu previedli Stavby mostov Slovakia, a.s. s nákladmi 8,19 mil. €, financovaná bola predovšetkým z európskych fondov cez Operačný program Doprava.
Ružová osada, preložka.
V súčasnej dobe prebieha preložka cesty I/16 pri Ružovej osade, zhruba na polceste medzi Lučencom a Rimavskou Sobotou. Táto stavba je vynútená predovšetkým nevhodným smerovým vedením súčasnej cesty, ktoré spôsobuje, že daný úsek je kritickou nehodovou lokalitou. V rámci stavby dôjde k preložke cesty južným smerom, čím sa odstráni prejazd Ružovou osadou ako aj najkritickejšou zákrutou, v ktorej je dnes obmedzenie na 40 km/h. Na rekonštruovanom úseku pribudne nová križovatka, dva nové mosty cez miestne potoky a nové napojenie Ružovej osady. Pre jej obyvateľov budú postavené dve nové autobusové zastávky s prístreškom, chodníky popri hlavnej ceste a prechody pre chodcov. Nainštalované budú nové bezpečné zvodidlá, ako aj dopravné značenie a vodiace zariadenia. Rekonštrukcia zahŕňa aj vybudovanie novej cestnej kanalizácie. Zhotoviteľom tejto preložky v kategórii C 9,5/80 je Skanska SK a jej realizácia si vyžiada približne 5,6 mil. €. Preložka má byť hotová v apríli 2016.